ఇదేం ట్రోలింగ్.. సోషల్ మీడియాపై దిల్ రాజు అసహనం
Samayam Telugu| Aug 13, 2018, 08.58 PM IST
భారతీయ సాంప్రదాయాల్లో వివాహం గొప్పతనాన్ని చాటిచెబుతూ దిల్ రాజు నిర్మించిన ‘శ్రీనివాస కళ్యాణం’ సినిమా సక్సెస్ మీట్ సోమవారం రాత్రి హైదరాబాద్‌లో జరిగింది. ఈ కార్యక్రమంలో హీరో నితిన్‌తో పాటు హీరోయిన్ రాశీఖన్నా, నందితా శ్వేత, దర్శకుడు సతీష్ తదితరులు పాల్గొన్నారు. ఈ సందర్భంగా ప్రేక్షకులకు అభినందనలు తెలిపారు.
ఈ సినిమాపై కుటుంబ ప్రేక్షకుల నుంచి మంచి స్పందన వస్తుంటే.. సోషల్ మీడియాలో మాత్రం నెగటివ్ టాక్ రావడంపై దిల్ రాజు ఆందోళన వ్యక్తం చేశారు. తన 15 ఏళ్లలో తాను 30 చిత్రాలు నిర్మించానని, కానీ.. ఏ సినిమాకు తానింత గందరగోళానికి గురికాలేదని తెలిపారు. ‘లవర్’ సినిమా వర్కవుట్ కాలేదని మూడో రోజే తెలిసిపోయింది. కానీ, ‘శ్రీనివాస కళ్యాణం’ సినిమా చూసినవారంతా తమని మెచ్చుకుంటుంటే.. సోషల్ మీడియాలో మాత్రం నెగటివ్‌గా మాట్లాడటం బాధాకరమని తెలిపారు.
‘‘ప్రస్తుతం ఈ సినిమాపై భిన్నాభిప్రాయాలు వ్యక్తమవుతున్నాయి. ఈ నేపథ్యంలో తాము ఈ సినిమా చూసిన ప్రేక్షకుల అభిప్రాయం తెలుసుకోడానికి శుభలేఖల రూపంలో ప్రేక్షుకుల నుంచి అభిప్రాయాలు తీసుకున్నాం. ‘చాలా బాగుంది, బాగుంది, ఫర్వాలేదు, బాగాలేదు’ ఆప్షన్లు ఇస్తే 90 శాతం మంది ‘చాలాబాగుంది’ మీద టిక్ చేశారు. రాష్ట్రంలో 60 నుంచి 70 థియేటర్ల నుంచి ఈ అభిప్రాయాలు తీసుకున్నాం. ఈ సినిమాకు మంచి రెవెన్యూ కూడా వచ్చింది. ఏపీల్లో వర్షాలు కురుస్తున్నా సరే మంచి కలెక్షన్లు వచ్చాయి’’ అని దిల్ రాజు తెలిపారు.
‘‘ఈ సినిమా చూసిన ఫ్యామిలీ ఆడియన్స్ స్పందన ఒకలా, యూత్ కామెంట్స్ ఒకలా ఉన్నాయి. సోషల్ మీడియాలో రివ్యూలు చూసి.. తొలిసారి కన్‌ఫ్యూజ్ అయ్యా’’ అని తెలిపారు. దర్శకుడు సతీష్ మాట్లాడుతూ.. ‘‘ప్రేక్షకుల నుంచి మంచి స్పందన వస్తున్న ఈ చిత్రానికి నెగటివ్ టాక్ ప్రచారం చేయడం చాలా బాధేస్తోంది. ఈ సినిమా చూసినవారు అభినందిస్తుంటే సోషల్ మీడియాలో ట్రోల్ చేస్తున్నారు. మీకు ఈ సినిమా నచ్చితే మరో పది మందికి చెప్పి మంచి సినిమాను ఆధరించేందుకు సహకరించండి’’ అని తెలిపారు.